31995R2479
L 256/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2479/95 НА КОМИСИЯТА
от 25 октомври 1995 година
за привеждане в съответствие с техническия прогрес на Регламент (ЕИО) № 3821/85 на Съвета относно уредите за регистриране на данните за движението при автомобилен транспорт
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент, (ЕИО) № 3821/85 на Съвета от 20 декември 1985 г. относно уредите за регистриране на данните за движението при автомобилен транспорт (1), последно изменен от Акта за присъединяване на Австрия, Финландия и Швеция, и по-специално член 17 от него,
като има предвид необходимостта от премахване на възможностите за измама при използването на електронни уреди за регистриране на данните за движението при автомобилен транспорт;
като има предвид, че на основата на натрупания опит и съвременните достижения на техниката е възможно да се изгради защита срещу опитите за нарушаване на целостта на кабелите, свързващи устройството с импулсния предавател, с помощта на средства, различни от непрекъснатата, защитена срещу корозия стоманена обвивка с пластмасово покритие и с подгънати краища, както се предвижда понастоящем;
като има предвид, че с оглед на срока на използване на съществуващите уреди за регистриране на данните за движението, е необходимо тази нова технология да се въведе в стандартите на Общността за конструиране и монтиране на електронни уреди за регистриране на данните за движението;
като има предвид, че мерките, предвидени с настоящия регламент, съответстват на становището на Комитета за адаптиране към техническия прогрес на Регламент (ЕИО) № 3821/85,
ПРИЕ НАСТОЯЩИЯ РЕГЛАМЕНТ:
Член 1
Точка 5 от глава V в приложение I към Регламент (ЕИО) № 3821/85 се заменя със следния текст:
„5.
Кабелите, свързващи уредите за регистриране на данните за движението с предавателя, трябва да бъдат предпазени чрез непрекъсната, защитена срещу корозия стоманена обвивка с пластмасово покритие и с подгънати краища с изключение на случаите, в които се гарантира еквивалентна защита срещу манипулиране чрез други средства (например чрез електронно проследяване, като криптиране на сигнала), позволяващи да се открие в тази част на системата всяко устройство, което не е необходимо за правилната работа на уредите за регистриране на данните за движението и което е предназначено да пречи на правилната работа на уредите за регистриране на данните за движението чрез предизвикване на късо съединение или прекъсване, или чрез изменение на електронните данни, постъпващи от сензора за скорост и разстояние. Връзката, съставена от пломбирани свързващи кабели, се счита за непрекъсната по смисъла на настоящия регламент.
Електронното проследяване, споменато по-горе, може да бъде заменено с електронно управление, което гарантира че уредите за регистриране на данните за движението са в състояние да запишат всяко движение на превозното средство отделно от сигнала на сензора за скорост и разстояние.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 януари 1996 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 октомври 1995 година